Document ID: 32005R1687

UREDBA KOMISIJE (ES) št. 1687/2005
z dne 14. oktobra 2005
o spremembi Uredbe (ES) št. 2869/95 o pristojbinah, ki se plačujejo Uradu za usklajevanje na notranjem trgu (znamke in modeli), glede prilagoditve nekaterih pristojbin
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 40/94 z dne 20. decembra 1993 o znamki Skupnosti (1) in zlasti člena 139(3) Uredbe,
ob upoštevanju naslednjega:
(1)
Člen 139(2) Uredbe (ES) št. 40/94 določa, da se zneski pristojbin, ki se plačujejo Uradu za usklajevanje na notranjem trgu (znamke in modeli) (v nadaljnjem besedilu „Urad“), določijo na višini, ki zagotavlja, da prihodki iz njih načeloma zadoščajo za uravnotežen proračun Urada.
(2)
Srednjeročno se predvideva znatno povečanje prihodkov Urada zlasti zaradi plačila pristojbin za podaljšanje znamk Skupnosti.
(3)
Pristop Evropske skupnosti k Protokolu k Madridskemu sporazumu o mednarodnem registriranju znamk, ki je bil odobren s Sklepom Sveta 2003/793/ES (2) (v nadaljnjem besedilu „Madridski protokol“), kot tudi upravljanje postopka elektronske registracije bi morala poenostaviti postopek in zmanjšati njegove stroške. Učinkovitost upravljanja Urada tudi prispeva k zmanjševanju izdatkov.
(4)
Posledično bi zmanjšanje pristojbin lahko predstavljalo ustrezen ukrep za zagotavljanje potrebnega proračunskega ravnotežja ob krepitvi dostopa uporabnikov do sistema. Vendar je treba poudariti, da je manjši presežek vedno utemeljen, saj dopušča soočenje z bolj ali manj nepredvidljivimi dogodki ter izogibanje neželenemu primanjkljaju.
(5)
Zato bi bilo utemeljeno spremeniti pristojbine do skupnega zneska zmanjšanja približno 35 do 40 milijonov EUR na leto. Ta znesek bi moral biti razdeljen med pristojbino za prijavo in registracijo na eni strani ter pristojbino za podaljšanje na drugi strani. Treba je tudi predvideti znižano pristojbino za elektronsko prijavo.
(6)
Zaradi zagotavljanja ravnotežja med prihodki in izdatki se bo redno spremljal razvoj glavnih kazalcev.
(7)
Uredbo Komisije (ES) št. 2869/95 (3) je zato treba ustrezno spremeniti.
(8)
Ukrepi, predvideni s to uredbo, so v skladu z mnenjem odbora za pristojbine, izvedbene predpise ter postopke odborov za pritožbe Urada za usklajevanje na notranjem trgu (znamke in modeli) -
SPREJELA NASLEDNJO UREDBO:
Člen 1
Uredba (ES) št. 2869/95 se spremeni:
1.
Preglednica iz člena 2 se spremeni:
(a)
Točka 1 se nadomesti z naslednjim:
„1.
Osnovna pristojbina za prijavo za posamezno znamko [člen 26(2), pravilo 4(a)]
900“.
(b)
Doda se naslednja točka 1b:
„1b.
Osnovna pristojbina za elektronsko prijavo za posamezno znamko [člen 26(2); pravilo 4(a)]
750“.
(c)
Točke od 2 do 4 se nadomestijo z naslednjim:
„2.
Pristojbina za vsak razred blaga in storitev, ki presega tri razrede, za posamezno znamko [člen 26(2); pravilo 4(a)]
150
3.
Osnovna pristojbina za prijavo za kolektivno znamko [člen 26(2) in člen 64(3); pravilo 4(a) in pravilo 42]
1 300
4.
Pristojbina za vsak razred blaga in storitev, ki presega tri razrede, za kolektivno znamko [člen 26(2) in člen 64(3); pravilo 4(b) in pravilo 42]
300“.
(d)
Točke od 7 do 10 se nadomestijo z naslednjim:
„7.
Osnovna pristojbina za registracijo posamezne znamke [člen 45; pravilo 23(1)(a)]
850
8.
Pristojbina za vsak razred blaga in storitev, ki presega tri razrede, za posamezno znamko [člen 45; pravilo 23(1)(b)]
150
9.
Osnovna pristojbina za registracijo kolektivne znamke [člen 45; pravilo 23(1)(a) in pravilo 42]
1 700
10.
Pristojbina za vsak razred blaga in storitev, ki presega tri razrede, za kolektivno znamko [člen 45 in člen 64(3); pravilo 23(1)(b) in pravilo 42]
300“.
(e)
Točke od 12 do 15 se nadomestijo z naslednjim:
„12.
Osnovna pristojbina za podaljšanje za posamezno znamko [člen 47(1); pravilo 30(2)(a)]
1 500
12a.
Osnovna pristojbina za podaljšanje za posamezno znamko s pomočjo elektronskih sredstev [člen 47(1); pravilo 30(2)(a)]
1 350
13.
Pristojbina za podaljšanje za vsak razred blaga in storitev, ki presega tri razrede, za posamezno znamko [člen 47(1); pravilo 30(2)(b)]
400
14.
Osnovna pristojbina za podaljšanje za kolektivno znamko [člen 47(1) in člen 64(3); pravilo 30(2)(a) in pravilo 42]
3 000
15.
Pristojbina za podaljšanje za vsak razred blaga in storitev, ki presega tri razrede, za kolektivno znamko [člen 47(1) in člen 64(3); pravilo 30(2)(b) in pravilo 42]
800“.
2.
Točki (b) in (c) člena 5(1) se črtata.
3.
Člen 8 se spremeni:
(a)
Točki (b) in (c) odstavka 1 se črtata.
(b)
Točki (a)(i) in (a)(iii) odstavka 3 se črtata.
4.
Točki (a) in (b) člena 11(3) se nadomestita z naslednjim:
„(a)
za posamezno znamko: 1 450 EUR plus, kjer je to primerno, 300 EUR za vsak razred blaga ali storitev, ki presega tri;
(b)
za kolektivno znamko iz pravila 121(1) Uredbe Komisije (ES) št. 2868/95: 2 700 EUR plus, kjer je to primerno, 600 EUR za vsak razred blaga ali storitev, ki presega tri razrede.“
5.
Točki (a) in (b) člena 12(2) se nadomestita z naslednjim:
„(a)
za posamezno znamko: 1 200 EUR plus 400 EUR za vsak razred blaga in storitev v mednarodni registraciji, ki presega tri;
(b)
za kolektivno znamko iz pravila 121(1) Uredbe Komisije (ES) št. 2868/95: 2 700 EUR plus 800 EUR za vsak razred blaga in storitev v mednarodni registraciji, ki presega tri razrede.“
6.
Točki (a) in (b) člena 13(1) se nadomestita z naslednjim:
„(a)
za posamezno znamko: 850 EUR plus 150 EUR za vsak razred blaga in storitev v mednarodni registraciji, ki presega tri razrede;
(b)
za kolektivno znamko: 1 700 EUR plus 300 EUR za vsak razred blaga in storitev v mednarodni registraciji, ki presega tri razrede.“
Člen 2
V primeru sprememb zneskov pristojbin, določenih v členih 2, 11 in 12, se uporablja naslednji prehodni sistem:
1.
Znesek pristojbine za prijavo znamke Skupnosti vključno s pristojbinami za razrede, kadar je to potrebno, je znesek, določen z uredbo, ki velja v trenutku sprejetja prijave na podlagi člena 25(1)(a) ali (b) Uredbe (ES) št. 40/94.
2.
Znesek pristojbine za registracijo znamke Skupnosti vključno s pristojbinami za razrede, kadar je to potrebno, je znesek, določen z uredbo, ki velja v trenutku odpošiljanja obvestila iz pravila 23(2) Uredbe Komisije (ES) št. 2868/95.
3.
Znesek pristojbine za predložitev katere koli druge prijave ali začetek katerega koli drugega dejanja je znesek, določen z uredbo, ki velja v trenutku plačila.
4.
Znesek pristojbin, določenih v členih 11 in 12, je znesek, določen v skladu z izvršilnim predpisom, skupnim Madridskemu sporazumu o mednarodnem registriranju znamk in Protokolu k temu sporazumu.
Člen 3
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 14. oktobra 2005

Labels: 7
2
15